નવરાત્રીનાં પાવન દિવસોમાં આપણે માતાનાં અનેક સ્વરૂપનાં દર્શન કરીએ છીએ. માતાના આ અવતાર સ્વરૂપમાં મોટાભાગે માતા વૈષ્ણવી કે પાર્વતીનાં છે, પણ માતા સરસ્વતી સમાન સુખ શાંતિ, સંપતિ અને ભક્તિ ધાત્રી ભગવતી રાંદલ વિષે ઓછું લખાયું છે. ગુજરાતીઓનાં શુભ પ્રસંગોમાં રાંદલ તેડવાની વિધિ પૂજન ધામધૂમથી ઉજવાય છે. લગ્ન, સંતાનોનાં જન્મ સમયે, સીમંત, જનોઈ વગેરે પ્રસંગે ‘રાંદલ તેડવાનો’ પ્રસંગ જરૂર ઉજવાય છે. સવારે બ્રાહ્મણ દ્વારા માતાની શણગારેલી માંડવીનું પૂજન કરાય છે, પછી જેટલાં રાંદલનાં લોટા તેડાયા હોય તે પ્રમાણે ગોરણીને પ્રથમ ખીર રોટલીનો પ્રસાદ આપી મિષ્ટાન્ન સાથેનું ભોજન આપવામાં આવે છે. સાંજનાં સમયે ગરબા, ભજન ગવાય છે અને માતાનો ઘોડો રમાડાય છે.